Diari Oficial de la Generalitat Valenciana


Sumari del DOGV 5088, del 08-09-2005 (2005/9969)

ORDRE de 29 de juliol de 2005, de la Conselleria d'Economia, Hisenda i Ocupació, per la qual es regulen i convoquen subvencions destinades a la implantació d'un pla integral d'ocupació per a la recerca activa d'ocupació a les persones desocupades inscrites en els centres SERVEF d'Ocupació, perceptores d'ajudes a la desocupació (MOTIVA'T).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5088

Data del DOGV
:   08-09-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/9969


Data del document
:   29-07-2005

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * administració local
    * ajuda a l'ocupació
    * ajuda pública
    * inserció professional
    * creació d'ocupació
    * suport econòmic
    * universitat
    * cambra de comerç i indústria
    * aturat
    * societat sense fins de lucre

ORDRE de 29 de juliol de 2005, de la Conselleria d'Economia, Hisenda i Ocupació, per la qual es regulen i convoquen subvencions destinades a la implantació d'un pla integral d'ocupació per a la recerca activa d'ocupació a les persones desocupades inscrites en els centres SERVEF d'Ocupació, perceptores d'ajudes a la desocupació (MOTIVA'T). [2005/X9969]
  
A fi de continuar treballant l'aspecte qualitatiu de la desocupació a la Comunitat Valenciana, i en la línia d'uns altres programes posats en marxa des del Servici Valencià d'Ocupació i Formació (SERVEF), aquest programa d'ajudes pretén oferir als desocupats inscrits en els centres SERVEF d'Ocupació de la Comunitat Valenciana, perceptors de prestacions i de subsidis, especialment en el de treballadors desocupats incorporats al Programa de Renda Activa d'Inserció per a desocupats amb especials necessitats econòmiques i dificultat per a trobar ocupació, una via d'inserció laboral a través de la participació en itineraris professionals realitzats per entitats amb experiència en la matèria.
  
Esta convocatòria, per tant, està adreçada a donar suport econòmicament a les entitats, prèviament seleccionades pel SERVEF, que es facen responsables d'un grup de desocupats a fi d'aconseguir-ne la inserció a través d'un procés íntegre d'itinerari professional, tot desenvolupant estratègies i planificant actuacions per a la inserció de cada treballador en desocupació pertanyent al col·lectiu indicat en el paràgraf anterior.
  
La regulació del programa s'ha realitzat de conformitat amb el que disposa l'Ordre TAS/2.643/2003, de 18 de setembre, per la qual es regulen les bases per a la concessió de subvencions per a la posada en pràctica de programes experimentals en matèria d'ocupació, modificada per l'Ordre TAS/816/2005, de 21 de març, per la qual s'adeqüen al règim jurídic establit en la Llei 38/2003, de 17 de novembre, General de Subvencions, les normes reguladores de subvencions que concedisca el Servici Públic d'Ocupació Estatal en els àmbits d'ocupació i de formació professional ocupacional.
  
En virtut d'això, fent ús de les facultats conferides per la Llei 5/1983, de 30 de desembre, de Govern Valencià, i pel Decret 112/2003, d'11 de juliol, del Consell de la Generalitat Valenciana, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
ORDENE
  
Article 1. Objecte i àmbit d'aplicació
  
1. L'objecte de la present Ordre és establir un programa d'ajudes econòmiques destinades a afavorir la generació de l'ocupació a la Comunitat Valenciana, a través d'un pla integral d'ocupació que combine accions de diferent naturalesa com ara: informació, orientació i assessorament; formació; pràctica laboral i mobilitat geogràfica, amb la finalitat d'aconseguir la inserció laboral dels desocupats.
  
2. Les accions a què es refereix aquesta ordre estaran orientades, amb caràcter general, a la millora de l'ocupabilitat i de la integració de desocupats inscrits en els centres SERVEF d'Ocupació de la Comunitat Valenciana que, prioritàriament, siguen perceptors de la Renda Activa d'Inserció o d'unes altres prestacions i subsidis per desocupació, a través del corresponent pla integral d'ocupació, sempre que les accions d'inserció es porten a efecte a la Comunitat Valenciana.
  
3. Els requisits de desocupació i d'estar acollit a la Renda Activa d'Inserció o a d'altres prestacions o subsidis, hauran de complir-se en el moment de la incorporació al programa d'inserció gestionada per l'entitat beneficiària de les ajudes; a aquest efecte es considerarà la data de la firma de l'acord d'adhesió al pla.
  
Article 2. Entitats beneficiàries
  
2.1. Podran ser beneficiàries de les subvencions per al desenvolupament del programa d'ocupació regulat en aquesta ordre:
  
a) Les administracions locals i les entitats dependents d'una administració local o vinculades a ella, ubicades en l'àmbit territorial de la Comunitat Valenciana.
  
b) Les universitats situades en l'àmbit territorial de la Comunitat Valenciana.
  
c) Les cambres de Comerç, Indústria i Navegació de la Comunitat Valenciana i les organitzacions empresarials i sindicals més representatives situades en l'àmbit territorial de la Comunitat Valenciana.
  
d) Les entitats sense ànim de lucre que acrediten experiència en la realització de processos d'inserció laboral de desocupats.
  
2.2. Exclusions per a obtenir la condició de beneficiari
  
De conformitat amb el que preveu l'article 13 de la Llei 38/2003, de 17 de novembre, General de Subvencions, no podran obtenir la condició de beneficiari o d'entitat col·laboradora de les subvencions regulades en aquesta Llei les persones o les entitats en què concórrega alguna de les circumstàncies següents:
  
a) Haver sigut condemnades per mitjà de sentència ferma a la pena de pèrdua de la possibilitat d'obtenir subvencions o ajudes públiques.
  
b) Haver sol·licitat la declaració de concurs; haver sigut declarats insolvents en qualsevol procediment; trobar-se declarats en concurs; estar subjectes a intervenció judicial, o haver sigut inhabilitats d'acord amb la llei concursal sense que haja conclòs el període d'inhabilitació fixat en la sentència de qualificació del concurs.
  
c) Haver donat lloc, per una causa per la qual hagueren sigut declarats culpables, a la resolució ferma de qualsevol contracte subscrit amb l'administració.
  
d) Estar sotmesa la persona física, els administradors de les societats mercantils o aquells que tinguen la representació legal d'unes altres persones jurídiques, en algun dels supòsits de la Llei 12/1995, d'11de maig, d'Incompatibilitats dels Membres del Govern de la Nació i dels Alts Càrrecs de l'administració General de l'Estat; de la Llei 53/1984, de 26 de desembre, d'Incompatibilitats del Personal al Servici de les Administracions Públiques, o tractar-se de qualsevol dels càrrecs electius regulats en la Llei Orgànica 5/1985, de 19 de juny, del Règim Electoral General, en els termes establits en aquesta o en la normativa autonòmica que regule aquestes matèries.
  
e) No trobar-se al corrent en el compliment de les obligacions tributàries o davant de la Seguretat Social imposades per les disposicions vigents.
  
f) Tenir la residència fiscal en un país o un territori qualificat reglamentàriament com a paradís fiscal.
  
g) No trobar-se al corrent de pagament d'obligacions per reintegrament de subvencions.
  
h) Haver sigut sancionat mitjançant una resolució ferma amb la pèrdua de la possibilitat d'obtenir subvencions d'acord amb la Llei 38/2003, de 17 de novembre, General de Subvencions, o amb la Llei General Tributària.
  
2.2.1 En cap cas podran obtenir la condició de beneficiari les associacions sotmeses en les causes de prohibició previstes en els apartats 5 i 6 de l'article 4 de la Llei Orgànica 1/2002, de 22 de març, reguladora del dret d'associació.
  
Tampoc no podran obtenir la condició de beneficiari les associacions respecte de les quals s'haguera suspés el procediment administratiu d'inscripció per trobar-se indicis racionals d'il·licitud penal, en aplicació del que disposa l'article 30.4 de la Llei Orgànica 1/2002, en tant no recaiga una resolució judicial ferma en la virtut de la qual puga practicar-se la inscripció en el corresponent registre.
  
2.2.2. Les prohibicions contingudes en els paràgrafs b), d), e), f) i g) de l'apartat 2.2 i en l'apartat 2.2.1 d'aquest article s'aplicaran de forma automàtica i subsistiran mentre concórreguen les circumstàncies que, en cada cas, les determinen.
  
2.2.3. Les prohibicions contingudes en els paràgrafs a) i h) de l'apartat 2.2 d'aquest article s'aplicaran de forma automàtica. L'abast de la prohibició serà el que determine la sentència o la resolució ferma. Si no n'hi ha, l'abast es fixarà d'acord amb el procediment determinat reglamentàriament, sense que puga excedir de cinc anys en el cas que la prohibició no derive de sentència ferma.
  
2.2.4. L'aplicació i l'abast de la prohibició continguda en el paràgraf c) de l'apartat 2.2 d'aquest article es determinarà d'acord amb el que estableix l'article 21, en relació amb l'article 20.c) del Text Refós de la Llei de Contractes de les Administracions Públiques, aprovat pel Reial Decret Legislatiu 2/2002, de 16 de juny.
  
Article 3. Quantia de les subvencions
  
1. La quantia màxima de les ajudes destinades a l'entitat beneficiària les determinarà el SERVEF en la resolució d'atorgament en funció del nombre de desocupats que calga atendre en l'itinerari d'inserció i en funció de les insercions que hauran d'aconseguir-se d'acord amb el projecte presentat per l'entitat. L'objectiu d'inserció laboral haurà de ser, almenys, del 30% dels demandants d'ocupació atesos durant el desenvolupament d'aquells, quan la totalitat de participants en el pla siga desocupat acollit al Programa de la Renda Activa d'Inserció; en la resta de casos l'objectiu d'inserció serà del 35%.
  
2. A efectes del compliment dels objectius d'inserció laboral del pla, es considerarà que la inserció s'ha aconseguit quan, durant la vigència del programa, el desocupat siga contractat com a treballador per compte d'altri per una duració no inferior a sis mesos, tot admetent-se l'acumulació de dos contractes de tres mesos per a un mateix treballador.
  
3. El criteri per al càlcul de l'ajuda s'establirà en funció del nombre de persones que calga atendre i dels objectius previstos d'inserció; la quantitat que es percebrà serà de 1.100 euros per persona atesa i 5.400 euros per persona atesa i inserida en el mercat de treball. En cap cas, tenint en compte les atencions i les insercions, podrà percebre's una quantitat superior a 2.400 euros de mitjana per desocupat objecte del programa.
  
Les quanties de les ajudes per inserció establides en el paràgraf precedent corresponen a contractacions efectuades a jornada completa. En el cas d'insercions a jornada parcial, que en tot cas hauran de respectar una jornada mínima de vint hores setmanals, la quantia de l'ajuda es reduirà de forma proporcional.
  
4. L'import total de la subvenció serà reduït si no s'aconsegueixen els objectius previstos. Aquesta reducció es calcularà en funció dels demandants d'ocupació inserits, tenint en compte, però, els demandants atesos.
  
5. En cap cas, l'import de la subvenció que s'atorgue a l'empara d'aquesta ordre podrà ser d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, supere el cost de l'activitat que haja de realitzar l'entitat sol·licitant.
  
Article 4. Realització de les accions
  
1. El pla integral d'ocupació s'articularà a partir de la resolució d'atorgament, i el termini d'execució serà, com a màxim, de dotze mesos, a comptar des que es produïsca la notificació de la resolució.
  
2. El SERVEF seleccionarà els demandants d'ocupació disponibles per a ser incorporats al programa entre els col·lectius previstos en l'article primer de la present Ordre. L'entitat beneficiària podrà participar en el procés de selecció en els termes que s'acorden.
  
Article 5. Presentació de sol·licituds, documentació i termini
  
1. Les sol·licituds per a l'obtenció de les ajudes regulades en la present Ordre hauran d'adreçar-se al servici territorial de Foment corresponent en un imprés normalitzat, junt amb la documentació requerida, en la direcció territorial d'Ocupació del SERVEF, sense perjuí de poder presentar-la en els altres llocs previstos en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació a través del corresponent registre telemàtic que es cree a aquest efecte, d'acord amb l'article 38.9 de l'esmentada llei.
  
2. A les sol·licituds s'acompanyarà la documentació següent:
  
a) Memòria explicativa del projecte en dos exemplars, la presentació de la qual es considera requisit imprescindible per a valorar la sol·licitud. Aquesta memòria farà referència als següents aspectes en l'ordre que s'indica:
  
- Denominació del projecte.
  
- Descripció del projecte que incloga una enumeració detallada de cadascuna de les accions que el componen.
  
- Descripció de l'experiència de l'entitat sol·licitant en la realització de processos d'inserció laboral de desocupats que hagen sigut objecte de subvenció pública en programes de foment d'ocupació.
  
- Dates previstes d'inici i d'acabament de les accions.
  
- Lloc on es realitzaran les accions, tot especificant l'adreça completa.
  
- Nombre de desocupats participants en el projecte.
  
- Valoració econòmica del cost total del projecte, amb detall dels conceptes de la despesa subvencionables i el càlcul d'aquesta per persona atesa i inserida, d'acord amb el que preveu aquesta ordre, així com el cofinançament de l'entitat col·laboradora.
  
- Activitats, sectors i àmbit territorial en què es pretén actuar.
  
- Llista de mitjans materials i de recursos humans de què disposa o de què es dotarà el sol·licitant, en la qual s'especifiquen les condicions d'aquells i l'historial i capacitats d'aquestos, amb indicació que s'afectaran per dur a terme les accions proposades.
  
- Objectius d'inserció laboral previstos que hauran de ser, almenys, els indicats en l'article 3.1 d'aquesta ordre.
  
b) Còpia compulsada de l'escriptura pública de constitució i dels estatuts on conste que les entitats sol·licitants disposen de personalitat jurídica i no tenen fins lucratius. S'exceptua de la presentació d'aquestos documents les administracions o les entitats públiques. Als efectes d'aquesta norma, s'entén per administració pública i entitat de dret públic, les administracions i les entitats a què es refereix l'article 2 de la Llei 30/1992, de 26 de novembre.
  
c) Original o còpia compulsada de la documentació acreditativa de la capacitat del representant legal de l'entitat sol·licitant, per a actuar en nom i representació d'aquesta.
  
d) Còpia compulsada de la targeta d'identificació fiscal de l'entitat sol·licitant.
  
e) Documentació acreditativa de trobar-se el sol·licitant al corrent de les obligacions tributàries i davant de la Seguretat Social, en els casos requerits i en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny de 1996), la validesa de la qual haurà d'estendre's al moment en què finalitze el termini de presentació de sol·licituds. Entre aquesta documentació, i només respecte d'aquella que corresponga a l'Agència Estatal Tributària, caldrà aportar:
  
- Autorització expressa al Servici Valencià d'Ocupació i Formació per a demanar de l'Agència Estatal de l'administració Tributària les dades tributàries expressives d'estar al corrent en el compliment de les obligacions fiscals, per mitjà de l'emplenament del corresponent model normalitzat.
  
- En el cas de falta d'autorització, caldrà presentar un certificat d'estar al corrent en el compliment de les obligacions tributàries, la validesa del qual haurà d'estendre's a la data d'acabament del termini de presentació de sol·licituds.
  
f) A més del que preveu l'apartat anterior, s'aportarà una declaració responsable que acredite no estar sotmesos en les altres prohibicions per a obtenir la condició de beneficiari o d'entitat col·laboradora, assenyalades en els apartats 2.1 i 2.2 de l'article 2 de l'Ordre.
  
3. Quan la sol·licitud no reunisca els requisits establits en la present Ordre, o no s'acompanye la documentació que, d'acord amb aquesta, resulte exigible de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener, es requerirà l'entitat sol·licitant perquè en el termini de deu dies esmene la falta o acompanye els documents preceptius, amb indicació que, si així no ho fera, es tindrà per desistida la seua petició, amb la resolució prèvia que haurà de ser dictada en els termes previstos en l'article 42 de l'esmentada Llei.
  
4. El SERVEF podrà demanar de l'entitat sol·licitant l'aportació addicional d'uns altres documents o unes dades aclaridores que considere necessaris per a resoldre millor sobre la sol·licitud presentada.
  
5. Les sol·licituds de subvenció regulades en aquesta ordre hauran de presentar-se en el termini de trenta dies naturals a comptar des de l'endemà a la publicació de la present Ordre.
  
Article 6. Resolució i recursos
  
1. La concessió d'aquestes subvencions s'efectuarà en règim de concurrència competitiva, entenent per això la que, imputada a un mateix crèdit pressupostari, preveu una eventual pluralitat de sol·licituds i la comparació, en un únic procediment, de les sol·licituds entre si, d'acord amb els criteris establits en la present convocatòria, i acceptant les ajudes en què s'haja atorgat major valoració, fins que s'extingisca el crèdit pressupostari.
  
2. La competència per a concedir i resoldre sobre les sol·licituds presentades correspon a la directora general del SERVEF.
  
3. El termini màxim per a la resolució del procediment de concessió de les subvencions establides en aquesta ordre serà de sis mesos, comptats a partir de l'endemà del que la sol·licitud haja tingut entrada en qualsevol dels registres d'entrada del SERVEF.
  
4. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 42.1 de la Llei 30/1992, de 26 de novembre, modificada per la Llei 4/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la sol·licitud.
  
5. La resolució de concessió de les ajudes fixarà expressament la seua quantia econòmica, així com el nombre de desocupats participants per a atendre en l'itinerari d'inserció, que no serà inferior a 100, llevat que el nombre d'aquestos o el de perceptors de la renda activa d'inserció registrats aconsellen una altra quantitat superior a 60; i el nombre d'insercions laborals previstes, i incorporarà, si és el cas, les condicions, obligacions i determinacions accessòries a què ha de subjectar-se el beneficiari, amb notificació als interessats en els termes previstos en l'article 58 de la Llei 30/92, adés esmentada.
  
6. Amb la resolució de concessió es podrà lliurar el pagament de la bestreta prevista en l'article 11.1 de la present Ordre, sempre que l'entitat beneficiària haja aportat, si és el cas, la garantia prevista en l'esmentat article.
  
7. Les resolucions que dicte el director/la directora General del SERVEF esgoten la via administrativa, i contra elles els interessats podran interposar-hi un recurs contenciós administratiu en el termini de dos mesos, a comptar de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, un recurs de reposició davant de l'òrgan que el va dictar en el termini d'un mes, computats en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener. I això, sense perjuí de la possibilitat que els interessats puguen exercir, si és el cas, qualsevol altre que consideren procedent.
  
Contra la desestimació per silenci administratiu, s'hi podrà interposar-se idèntic recurs, en el termini de sis mesos des que haguera finalitzat el termini que per a dictar i notificar la resolució expressa es menciona en el punt 3 d'aquest article, tot això de conformitat amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, i sense perjuí del que disposen els articles 116 i 117, abans mencionats.
  
Article 7. Criteris per a la concessió de les ajudes
  
1. Es constituirà una Comissió de Valoració i Seguiment dels Plans que estarà formada per cinc membres amb la composició següent: president, el cap de l'Àrea de Foment d'Ocupació o la persona que delegue; quatre vocals: un per cada servici territorial de Foment d'Ocupació, i un representant de l'Àrea de Foment d'Ocupació, qui actuarà com a secretari.
  
2. Aquesta Comissió avaluarà els projectes tot respectant les següents condicions de priorització:
  
a) Característiques dels col·lectius de desocupats que cal atendre, tenint en compte les seues especials dificultats com ara exclosos socials, immigrants, discapacitats, etc.
  
b) Grau de compromís adquirit per l'entitat sol·licitant per a la inserció laboral en el mercat de treball dels demandants que cal atendre.
  
c) L'experiència acreditada de l'entitat sol·licitant en la realització de processos d'inserció laboral de desocupats i que hagen sigut objecte de subvenció pública en programes de foment d'ocupació amb el suport de les administracions públiques.
  
d) Recursos humans i materials adequats per a l'atenció dels col·lectius corresponents, com ara dotació d'equipament i instal·lacions del centre adequades al desenvolupament del projecte, currículum professional de les persones que vagen a ser contractades per a la gestió del projecte que calga subvencionar i del personal propi de l'entitat que hi col·laborarà.
  
e) Caràcter innovador del programa que calga desenvolupar.
  
f) Major esforç inversor de l'entitat sol·licitant en el finançament total del programa. No es valorarà, a aquestos efectes, un cofinançament inferior al 10% de la totalitat de la subvenció.
  
g) El projecte presentat d'acord amb els aspectes detallats en la memòria explicativa regulada en aquesta ordre, amb especial referència a les accions previstes per als desocupats en els itineraris, així com els objectius d'inserció que es prevegen.
  
h) L'àmbit geogràfic en què es desenvolupen les actuacions previstes en el projecte.
  
3. Una vegada tramitats els expedients, seran remesos a la Comissió de Valoració i Seguiment que, atenent els criteris establits en el punt anterior, estendrà un acta en què es determinaran els projectes seleccionats, així com, l'import de l'ajuda que individualment s'haja proposat per a cadascun.
  
Quan l'import de la subvenció proposada siga inferior a la que figura en la sol·licitud presentada, es podrà instar al beneficiari la reformulació de la seua sol·licitud per a ajustar els compromisos i les condicions a la subvenció atorgable.
  
4. La proposta d'atorgament serà notificada a l'entitat interessada amb la finalitat que aquesta manifeste, per mitjà d'un document, la conformitat de l'entitat.
  
Amb la notificació de la proposta es podrà instar a l'entitat interessada perquè aporte la garantia prevista en l'article 10.1 de la present Ordre.
  
Una vegada rebut es remetrà junt amb tot el que actua a l'òrgan competent perquè dicte la resolució.
  
Article 8. Resolució d'incidències
  
1. Els òrgans competents per a resoldre les incidències que es produïsquen després de la concessió, com ara pròrrogues de terminis, modificacions justificades o qualsevol variació de les condicions particulars de la concessió, seran els directors territorials d'Ocupació, per delegació de la directora general del SERVEF.
  
2. L'entitat beneficiària haurà de comunicar al servici territorial de Foment corresponent, durant el termini de vigència de l'expedient, la sol·licitud o la concessió d'unes altres ajudes públiques o privades que haguera sol·licitat o obtingut per al mateix projecte o actuació que se subvenciona per mitjà de la present Ordre.
  
Article 9. Obligacions dels beneficiaris
  
Són obligacions del beneficiari, de conformitat amb el que disposa l'article 14 de la Llei General de Subvencions:
  
1. Acreditar la realització de l'activitat que fonamenta la concessió de l'ajuda, així com el compliment dels requisits i de les condicions que determinen la concessió.
  
2. Presentar al SERVEF, al principi de cada trimestre natural, un informe sobre els resultats dels itineraris realitzats i dels contractes aconseguits.
  
3. Complir les obligacions imposades per la legislació específica aplicable.
  
4. Facilitar totes les dades i la informació, en qüestions relacionades amb les subvencions concedides, que siguen requerides pel SERVEF, així com comunicar a aquesta les incidències i les variacions que es produïsquen en relació amb aquelles.
  
5. Comunicar a l'òrgan concedent l'obtenció d'unes altres subvencions, ajudes, ingressos o recursos que financen les activitats subvencionades; aquesta comunicació haurà d'efectuar-se així que es conega i, en tot cas, abans de la justificació dels fons percebuts.
  
6. Adoptar les mesures necessàries per a donar l'adequada publicitat del caràcter públic del finançament del programa.
  
Article 10. Justificació de les subvencions
  
1. La presentació de justificacions haurà de fer-la l'entitat beneficiària en el termini d'un mes des de la terminació del projecte subvencionat.
  
L'entitat haurà de presentar: una llista dels demandants d'ocupació atesos i els inserits, identificats com cal, per a realitzar les comprovacions necessàries a efectes del còmput d'inserció; una fitxa de control d'accions firmada per cada un dels desocupats participants, en la qual s'acredite la seua presència en les distintes activitats del projecte, i un document en imprés normalitzat firmat pel treballador i l'entitat beneficiària que acreditarà que s'ha realitzat la contractació del desocupat en els termes establits en aquesta ordre, així com la còpia compulsada dels contractes comunicats com cal al centre SERVEF o una còpia del contracte firmat per les parts junt amb el justificant de la comunicació telemàtica al SERVEF, i l'alta del treballador en la Seguretat Social que justifiquen el compliment d'objectius objecte de subvenció.
  
Així mateix, hauran de presentar un compte justificatiu en què, sota la responsabilitat del declarant, s'inclourà declaració de les activitats realitzades que han sigut finançades amb la subvenció i el seu cost, amb el desglossament de cadascuna de les despeses incorregudes. El resum de despeses s'aportarà igualment a través de l'aplicació informàtica SIDEC i seran acreditades per mitjà de les corresponents factures o d'altres justificants de valor probatori equivalent, d'acord amb el que disposa el Reial Decret 1.496/2003, de 28 de novembre, i la resta de normativa vigent.
  
2. En tot cas, les quantitats no gastades o no justificades seran tornades, junt amb els interessos de demora corresponents des del moment del pagament de la subvenció, en el termini d'un mes des de la justificació de la subvenció.
  
3. El beneficiari haurà d'elaborar una memòria final en què es resumisquen totes les activitats realitzades en el projecte, en el qual es faça constar un informe individualitzat de la participació de cada desocupat en l'itinerari d'inserció.
  
Article 11. Liquidació de les subvencions
  
1. Es podran lliurar bestretes de les ajudes en els termes i els límits establits en el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991. Podrà anticipar-se fins al 100% del total de la subvenció aprovada, amb l'acreditació prèvia fefaent d'estar al corrent de les seues obligacions tributàries i amb la Seguretat Social i la presentació prèvia de garantia per mitjà d'efectiu, de valors o d'aval bancari posats a disposició de la Conselleria d'Economia, Hisenda i Ocupació, per l'import d'aquesta bestreta.
  
La garantia requerida en virtut del que disposa l'article 47.bis, apartat 3, lletra E del Text Refós de la Llei d'Hisenda Pública de la Generalitat Valenciana, serà lliurada quan tinga lloc l'acreditació que les subvencions atorgades s'han aplicat als fins per als quals es van concedir i aquestes han sigut justificades de conformitat. A aquestos efectes, la directora general del SERVEF expedirà el certificat que així ho acredite i resoldrà sobre l'alçament de l'aval.
  
Les entitats beneficiàries d'aquestes ajudes que acrediten haver participat com a promotors de programes gestionats pels servicis públics d'ocupació, almenys durant tres anys, podran quedar exemptes d'aportar, amb caràcter previ al percep de la bestreta, els avals o les garanties esmentats en el paràgraf anterior.
  
2. En els casos en què el pagament de la subvenció s'efectue per mitjà de pagaments anticipats, i sempre que el beneficiari siga una persona física o una persona jurídica subjecta al dret privat, incloses expressament les fundacions i les entitats sense ànim de lucre, que no tinguen el caràcter d'administracions públiques a què es refereix l'article 3 de la Llei 38/2003, de 17 de novembre, General de Subvencions, per a garantir la seua comptabilitat separada de la resta d'operacions de l'activitat del beneficiari de la subvenció, aquest està obligat a la identificació en compte comptable separat de tots els ingressos i les despeses a operacions d'afectació de la subvenció a la finalitat de la concessió. A aquestos efectes haurà de disposar de compte bancari específic al qual es transferirà, amb la comunicació prèvia del número del compte al SERVEF, el muntant total o parcial de la subvenció concedida: tot això sense perjuí de l'obligació de justificació de la subvencions d'acord amb el que ha establit en aquesta ordre i en la Llei General de subvencions.
  
3. La subvenció concedida es destinarà a finançar la despesa aprovada. Es consideraran elegibles amb les limitacions que s'especifiquen tot seguit, les despeses següents:
  
a) Despeses salarials (nòmines i assegurances socials) del personal tècnic i de suport propi o contractat específicament per al desenvolupament del projecte, amb el límit màxim de 2.100 euros mensuals per al personal tècnic i 1.500 euros per al personal de suport.
  
b) Despeses de dietes i desplaçaments del citat personal, i dels demandants que participen en el pla, amb un límit del 5% del cost total aprovat del projecte.
  
c) Despeses derivades de la contractació de mitjans externs adreçats a la formació dels desocupats participants en el pla, així com les pòlisses d'assegurances per a la formació tècnica i les pràctiques ocupacionals d'aquells en cas necessari, que no podran superar el 5% del cost total aprovat del projecte; s'haurà d'acompanyar, en aquest cas, documentació suficient de l'acord o del contracte subscrit entre l'empresa i l'entitat promotora del projecte.
  
d) Despeses d'amortització de materials i d'equips tècnics necessaris per a impartir la formació.
  
e) Despeses generals, materials i tècniques, amb el límit del 25% del cost total del projecte. Aquestes despeses inclouen les següents:
  
- Despeses d'execució de material tècnic (guies, documentació per al participant?) i d'execució en material d'oficina.
  
- Despeses corrents: aigua, electricitat, telèfon, arrendaments, manteniment, comunicacions, neteja, etc.
  
4. El resum de despeses, d'acord amb els conceptes i els límits establits en l'apartat precedent, i els llistats de participants en el Pla, es presentaran a través de l'aplicació informàtica SIDEC, que serà facilitada pel SERVEF als beneficiaris de les ajudes.
  
5. Els directors territorials d'ocupació del SERVEF, per delegació de la directora general del SERVEF, seran els competents per al reconeixement de l'obligació i la proposta de pagament de l'ajuda concedida.
  
Article 12. Modificació i reintegrament de les ajudes concedides
  
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o d'ajudes atorgades per unes altres administracions o ens públics o privats, podrà donar lloc a la modificació de la resolució de concessió.
  
2. A més de les causes d'invalidesa de la resolució de concessió, arreplegades en l'article 36 de la Llei General de Subvencions, donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'aquella, en els casos previstos en l'article 37 de la mateixa Llei.
  
En el cas d'incompliments parcials, l'òrgan competent determinarà la quantitat que haja de reintegrar el beneficiari responent al principi de proporcionalitat en funció dels costos justificats i les actuacions acreditades, de conformitat amb el que disposa el número 2 de l'article 37 de la Llei 38/2003, de 17 de novembre, General de Subvencions, en relació amb la lletra n) de l'apartat 3 de l'article 17 de la citada Llei.
  
3. El que disposen els paràgrafs precedents s'aplicarà sense perjuí de la possible qualificació dels fets com a infracció administrativa i de la incoació del corresponent procediment sancionador, de conformitat amb el que disposen els articles 52 i següents de l'esmentada Llei General de Subvencions.
  
4. El procediment de reintegrament de subvencions es regirà pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i pel que disposa el títol II, capítol II, de la Llei General de Subvencions, i en la Resolució de 12 d'abril de 2004, del Servici Públic d'Ocupació Estatal.
  
Article 13. Seguiment i control de les ajudes
  
1. Correspondrà a la directora general del SERVEF, o a l'òrgan en què delegue, dur a terme la funció de control de les subvencions concedides, així com l'avaluació i el seguiment del present programa, en col·laboració amb la Comissió de Valoració i Seguiment dels Plans prevista en l'article 8.1 de la present Ordre.
  
2. Per a la realització d'aquestes funcions s'utilitzaran els mitjans que estiguen a disposició del SERVEF, fins i tot contractació amb tercers i la col·laboració en el marc que pertoque amb la Inspecció de Treball i Seguretat Social.
  
3. El beneficiari estarà obligat a sotmetre's a les actuacions de control financer de la Intervenció General. A aquestos efectes haurà de disposar dels llibres comptables, registres diligenciats i la resta de documents auditats com cal en els termes exigits per la legislació mercantil i sectorial aplicable al beneficiari en cada cas. Així mateix estarà obligat a conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control. De la mateixa manera, el beneficiari haurà de complir l'obligació de col·laboració amb el control financer de conformitat amb el que disposa l'article 46 de la Llei 38/2003, de 17 de novembre, General de Subvencions.
  
Article 14. Incompatibilitats i exclusions
  
1. Les ajudes a les entitats a l'empara del pla d'ocupació previst en la present Ordre són incompatibles amb qualsevol altra ajuda de foment d'ocupació que tinguen el mateix objecte.
  
2. Per la seua pròpia naturalesa, no tindran la consideració d'insercions les contractacions realitzades per les empreses de treball temporal per a la posada a disposició del treballador contractat per a prestar servicis en empreses usuàries.
  
3. Cal tenir-hi en compte que l'article 11 del Reial Decret 205/2005, de 25 de febrer, pel qual es regula per a l'any 2005 el Programa de Renda Activa d'Inserció per a desocupats amb especials necessitats econòmiques i dificultat per a trobar ocupació, on s'establixen les incompatibilitats i les compatibilitats de la RAI, estableix que la realització simultània de treball en contractes d'inserció o en uns altres contractes subvencionats pels servicis públics d'ocupació és incompatible amb el fet de ser perceptor d'aquella.
  
DISPOSICIONS ADDICIONALS
  
Primera
  
Les ajudes que es concedisquen a l'empara de la present Ordre tindran la consideració de subvencions públiques, i es regiran en allò que aquesta no disposa, pel Text Refós de la Llei d'Hisenda Pública de la Generalitat Valenciana i per la Llei General de Subvencions.
  
Segona
  
Les ajudes regulades en la present Ordre es finançaran a càrrec del capítol IV, subprograma 322.51, «Foment de l'Ocupació», codi línia T5638000, per un import màxim de 2.977.005 €.
  
Tercera
  
Els impresos normalitzats a què s'al·ludeix en la present Ordre es troben a disposició de les entitats sol·licitants en l'adreça d'Internet: «http://www.servef.es», així com en les direccions territorials d'Ocupació del SERVEF.
  
Quarta
  
En el cas que els documents exigits ja estigueren en poder de qualsevol òrgan de l'administració de la Generalitat Valenciana, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser adreçats, la identificació del procediment en què estiguen i que no hagen transcorregut més de cinc anys des de l'acabament del procediment a què corresponguen.
  
En els casos d'impossibilitat material d'obtenir el document, l'òrgan competent podrà requerir al sol·licitant la presentació o, si no és possible, l'acreditació per uns altres mitjans dels requisits a què es refereix el document abans de la formulació de la proposta de resolució.
  
Cinquena
  
Amb caràcter excepcional, el SERVEF podrà subscriure convenis de col·laboració amb els beneficiaris de les ajudes previstes en aquesta ordre, en els quals es fixaran les activitats que calga desenvolupar, els programes i els objectius que es perseguisquen, les ajudes que es concediran i les altres condicions necessàries per a la seua execució, de conformitat amb el que preveu la present Ordre de convocatòria.
  
DISPOSICIONS FINALS
  
Primera
  
Es faculta al director/a la directora general del SERVEF per a dictar les instruccions i adoptar les mesures que considere oportunes per al desenvolupament i l'aplicació de la present Ordre, i es delega en ell/ella la competència per a l'ampliació dels terminis de presentació d'instàncies i de justificacions, quan es considere aconsellable per al desplegament i l'execució d'aquesta ordre, com, amb caràcter excepcional, quan concórreguen circumstàncies motivades com cal que impossibiliten la presentació de la justificació en els terminis assenyalats.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Contra el present acte, que esgota la via administrativa, els interessats podran interposar-hi un recurs contenciós administratiu en el termini de dos mesos a comptar des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa o, potestativament, un recurs de reposició davant l'òrgan que ha dictat la present disposició en el termini d'un mes a comptar des de l'endemà de la publicació, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener. I això, sense perjuí de la possibilitat que els interessats puguen exercitar-ne, si és el cas, qualsevol altre que consideren procedent.
  
València, 29 de juliol de 2005
  
El conseller d'Economia, Hisenda i Ocupació,